钦定古今图书集成/方舆汇编/职方典/第1199卷 > 《江陵夜行涂中》陶潜
## 钦定古今图书集成/方舆汇编/职方典/第1199卷 > 《江陵夜行涂中》陶潜

闲居三十载，遂与尘世冥。诗《书》敦宿好，林园无俗情。
如何舍此去，遥遥至南荆。叩枻新秋月，临流别友生。
凉风起将夕，夜景湛虚明。昭昭天宇阔，皛皛川上平。
怀役不遑寐，中宵尚孤征。《商歌》非吾事，依依在耦耕。
投冠旋旧墟，不为好爵萦。养真衡茅下，庶以善自名。